text: Blåvand-hvalen lader vente på sig
  27 februar 2016 kl. 14.30
  Hvalen, der torsdag blev spottet ved Blåvandshuk, ligger fortsat et godt stykke ude i Vadehavet. Hvalen har kun flyttet sig ganske lidt. 
  De venter stadig ved Blåvand. Den strandede hval, som ornitolog Henrik Knudsen torsdag spottede i Vadehavet ud for Blåvand, har nemlig ikke rykket sig det store, siden den blev set første gang.
  Det fortæller Lasse Fast Jensen fra Fiskeri- og Søfartsmuseet i Esbjerg til TV SYD.
  - Den har rykket sig omkring 200 meter mod nord, men den ligger fortsat omkring 500 meter fra stranden, siger han.
  Hver gang, der er højvande, forsvinder hvalen under bølgerne, mens den atter kommer til syne, når der er lavvande. Og selvom hvalen langsomt rykker tættere på stranden, så er det ikke sikkert, den kommer op på land.
  - Der er en stor chance for, at den kommer ind, men der er stadigvæk en mulighed for, at den ikke kommer op på land ved Blåvand, siger Lasse Fast Jensen.
  Den strandede hval kan indeholde flere sygdomme, derfor bliver alle opfordret til at holde sig væk fra den døde hval, hvis den alligevel på et tidspunkt skyller ind på land.
  